Associacions veïnals de Sagunt, Terol i València reclamen un corredor ferroviari digne
04 de setembre 2018

![](/media/f3xb1ddq/45_c_corredorferroviario_01.jpg)  

L'ajuntament de Sagunt ha acollit este matí una roda de premsa en la qual l'alcalde, Quico Fernández, i representants d'associacions veïnals de Sagunt, Terol i València han reclamat millores en la connexió ferroviària entre València i Saragossa, que passa per Sagunt i Teruel.

  

Per a mostrar el suport social i institucional a esta infraestructura, les autoritats polítiques i veïnals d'ambdues ciutats han convocat a la ciutadania a la manifestació que tindrà lloc el 7 d'octubre a València, la qual partirà de l'Estació del Nord a les 11 h i finalitzarà en la Plaça de la Verge.

  

“**Es tracta d'anar tots junts de la mà per a reclamar com a veïns, com a treballadors i com a empresaris el que considerem que és just, perquè té una repercussió absolutament devastadora per a la vida de les persones**”, ha dit Fernández, qui ha recordat que esta infraestructura és prioritària per al desenvolupament econòmic i social de la Comunitat Valenciana, Aragó i el conjunt d'Espanya.

  

Tal com han explicat els 4 representants veïnals que han intervingut la línia ferroviària entre Sagunt i Teruel forma part del corredor Cantàbric-Mediterrani, la connexió del qual entre València i Saragossa no va ser inclosa per la Unió Europea entre les infraestructures susceptibles d'obtenir finançament comunitari. La mobilització d'octubre reivindicarà que esta línia reba les ajudes necessàries per al seu desenvolupament.

  

En concret, les millores que es demanen són l'electrificació de la línia des de Sagunt fins a Saragossa, que es dispose de doble via, que permeta el transport de mercaderies i passatgers i que siga, en definitiva, una línia d'altes prestacions. El projecte es va anunciar en 2009 i en 2011 el BOE va publicar la submissió a informació pública de l'estudi informatiu del corredor Mediterrani-Cantàbric en el seu tram Teruel-Sagunt. No obstant açò, la declaració d'impacte ambiental del projecte va caducar en 2015 sense que les obres s'executaren.

  

Els ponents han explicat que les millores permetrien, segons l'estudi publicat en 2011, que els trens arribaren de Sagunt a Saragossa en menys de dues hores, mentre que ara tarden unes cinc hores i mitja si no hi ha contratemps. Així mateix, les mercaderies podrien arribar de Sagunt al port de Bilbao i viceversa en huit hores.

  

“**Europa ens ha d'escoltar perquè entenga que la nostra reivindicació és absolutament justa i la participació de totes les associacions de veïns és la millor prova que açò afecta a totes les persones**”, ha dit Fernández.

  

Com a vicepresident de la Federació Valenciana de Municipis i Províncies, Fernández ha anunciat que presentarà una moció per a fer una crida a totes les ciutats. Així mateix, ha destacat el suport institucional a esta reivindicació, des de l'àmbit municipal a la Generalitat Valenciana i la Diputació General d'Aragó.

  

Els representants veïnals han sigut el president de la Federació d'Associacions de Veïns de Sagunt, Ricardo Fernández; el president de la Federació d'Associacions de Veïns de Terol i president de la Confederació d'Associacions Veïnals d'Aragó (CAB Aragó), Pepe Polo; el president de la Confederació d'Associacions Veïnals de la Comunitat Valenciana (CAVE-COVA) i president de la Confederació Estatal d'Associacions Veïnals (CEAV), Juan Antonio Caballero, i el portaveu de Teruel Existe, Domingo Aula. També han estat presents regidors dels grups polítics municipals, representants sindicals i la presidenta de l'Associació d'Empresaris i de Camp de Morvedre (ASECAM).

![](/media/mscj2djv/45_c_corredorferroviario_02.jpg)  
  
  

  

​

*   [](http://www.facebook.com/sharer.php?u=https://aytosagunto.es/va/actualitat/associacions-veinals-de-sagunt-terol-i-valencia-reclamen-un-corredor-ferroviari-digne/ "Facebook")
*   [](http://twitter.com/share?url=https://aytosagunto.es/va/actualitat/associacions-veinals-de-sagunt-terol-i-valencia-reclamen-un-corredor-ferroviari-digne/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/associacions-veinals-de-sagunt-terol-i-valencia-reclamen-un-corredor-ferroviari-digne/ "Linked In")
*   [](mailto:?body=https://aytosagunto.es/va/actualitat/associacions-veinals-de-sagunt-terol-i-valencia-reclamen-un-corredor-ferroviari-digne/)